CELEX: 62013TN0005
Language: el
Date: 2013-01-09 00:00:00
Title: Υπόθεση T-5/13: Προσφυγή της 9ης Ιανουαρίου 2013 — Iran Liquefied Natural Gas κατά Συμβουλίου

23.2.2013   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 55/24
            
         Προσφυγή της 9ης Ιανουαρίου 2013 — Iran Liquefied Natural Gas κατά Συμβουλίου
   (Υπόθεση T-5/13)
   2013/C 55/42
   Γλώσσα διαδικασίας: η αγγλική
   
      Διάδικοι
   
   
      Προσφεύγουσα: Iran Liquefied Natural Gas Co (Τεχεράνη, Ιράν) (εκπρόσωποι: J. Grayston, Solicitor, G. Pandey, P. Gjørtler, D. Rovetta, D. Sellers και N. Pilkington, δικηγόροι)
   
      Καθού: Συμβούλιο της Ευρωπαϊκής Ένωσης
   
      Αιτήματα της προσφεύγουσας
   
   Η προσφεύγουσα ζητεί από το Γενικό Δικαστήριο:
   
               —
            
            
               να ακυρώσει την απόφαση 2012/635/ΚΕΠΠΑ του Συμβουλίου, της 15ης Οκτωβρίου 2012 (1) και τον εκτελεστικό κανονισμό (ΕΕ) 945/2012 του Συμβουλίου, της 15ης Οκτωβρίου 2012 (2), στο μέτρο που οι προσβαλλόμενες πράξεις περιλαμβάνουν το όνομα της προσφεύγουσας στον κατάλογο των προσώπων και οντοτήτων που υπόκεινται στα περιοριστικά μέτρα,
            
         
               —
            
            
               να καταδικάσει το καθού στα δικαστικά έξοδα της παρούσας δίκης.
            
         
      Λόγοι ακυρώσεως και κύρια επιχειρήματα
   
   Προς στήριξη της προσφυγής, η προσφεύγουσα προβάλλει έξι λόγους ακυρώσεως.
   
               1)
            
            
               Ο πρώτος λόγος αντλείται από προσβολή του δικαιώματος ακροάσεως της προσφεύγουσας, καθόσον το Συμβούλιο δεν της παρέσχε τη δυνατότητα να εκφράσει τις απόψεις της, γεγονός το οποίο δεν δικαιολογείται από κανένα αντίθετο στοιχείο, ιδίως σε σχέση με τα μέτρα που ελήφθησαν σε βάρος των τρεχουσών συμβατικών υποχρεώσεών της.
            
         
               2)
            
            
               Ο δεύτερος λόγος αντλείται από παράβαση της υποχρεώσεως κοινοποιήσεως, καθόσον το Συμβούλιο δεν κοινοποίησε τις προσβαλλόμενες πράξεις στην προσφεύγουσα.
            
         
               3)
            
            
               Ο τρίτος λόγος αντλείται από έλλειψη επαρκούς αιτιολογίας, καθόσον το Συμβούλιο επιβεβαίωσε στην προσφεύγουσα το περιορισμένο περιεχόμενο της αιτιολογίας ενώ δεν δόθηκε απάντηση στις αιτήσεις της για πρόσβαση σε έγγραφα.
            
         
               4)
            
            
               Ο τέταρτος λόγος αντλείται από προσβολή του δικαιώματος άμυνας, καθόσον δεν δόθηκε στην προσφεύγουσα η δυνατότητα να αντικρούσει αποτελεσματικώς τις διαπιστώσεις του Συμβουλίου, διότι δεν της γνωστοποιήθηκαν οι εν λόγω διαπιστώσεις.
            
         
               5)
            
            
               Ο πέμπτος λόγος αντλείται από πρόδηλη πλάνη εκτιμήσεως, διότι η προσφεύγουσα, αντιθέτως προς όσα υποστηρίζει το Συμβούλιο, δεν είναι θυγατρική εταιρία της National Iranian Oil Company, και εν πάση περιπτώσει το Συμβούλιο δεν απέδειξε ότι, ακόμα και εάν ήταν θυγατρική της ανωτέρω εταιρίας, το κράτος του Ιράν θα αποκόμιζε εξ αυτού οικονομικό όφελος αντίθετο προς τον σκοπό των προσβαλλομένων πράξεων.
            
         
               6)
            
            
               Ο έκτος λόγος αντλείται από προσβολή του θεμελιώδους δικαιώματος ιδιοκτησίας, διότι το Συμβούλιο, με τη θέσπιση μέτρων σε βάρος των τραπεζικών περιουσιακών στοιχείων και των τρεχουσών συμβατικών υποχρεώσεων της προσφεύγουσας, προσέβαλε το θεμελιώδες δικαίωμα ιδιοκτησίας λαμβάνοντας μέτρα των οποίων η αναλογικότητα δεν μπορεί να θεμελιωθεί.
            
         
      (1)  Απόφαση 2012/635/ΚΕΠΠΑ του Συμβουλίου, της 15ης Οκτωβρίου 2012, για την τροποποίηση της απόφασης 2010/413/ΚΕΠΠΑ για περιοριστικά μέτρα κατά του Ιράν (ΕΕ L 282, σ. 58).
   
      (2)  Εκτελεστικός κανονισμός (ΕΕ) 945/2012 του Συμβουλίου, της 15ης Οκτωβρίου 2012, για την εφαρμογή του κανονισμού (ΕΕ) αριθ. 267/2012 σχετικά με περιοριστικά μέτρα κατά του Ιράν (ΕΕ L 282, σ. 16).